b'\n_START_ARTICLE_\nMontreal Shamrocks\n_START_SECTION_\nZgodovina\n_START_PARAGRAPH_\nKlub je bil ustanovljen 15. decembra 1886 na sre\xc4\x8danju lacrosse kluba Shamrock Lacrosse Club, na katerem so se odlo\xc4\x8dili organizirati hokejski klub.  Shamrock Lacrosse Club je obstajal \xc5\xbee od leta 1867, ko ga je ustanovil J.B.L. Flynn.  V svoji prvi sezoni je imel klub tako \xc4\x8dlansko amatersko kot mladinsko mo\xc5\xa1tvo. Nivo igre mo\xc5\xa1tva je narasel in klub je tudi igral na dveh izzivih za prvaka lige Amateur Hockey Association of Canada, v letih 1891 in 1892.\n_START_SECTION_\nZdru\xc5\xbeitev s Crystalsi\n_START_PARAGRAPH_\nLeta 1895 se je klub Montreal Crystals zdru\xc5\xbeil s \xc5\xa1portnim klubom Shamrocks Athletic Club, pri \xc4\x8demer sta se hokejski mo\xc5\xa1tvi zdru\xc5\xbeili pod imenom Shamrocks znotraj lige AHAC. Drsali\xc5\xa1\xc4\x8de Crystal Palace Skating Rink je tedaj pogorelo po uspe\xc5\xa1nem petnajstletnem delovanju._NEWLINE_Klub Montreal Shamrocks je zrasel v ugleden amaterski hokejski klub v Severni Ameriki do konca 19. stoletja, ko je v letih 1899 in 1900 osvojil Stanleyjev pokal, leta 1901 pa je izziv za pokal izgubil. Po upokojitvi zvezdnikov mo\xc5\xa1tva, med drugim dveh kasnej\xc5\xa1ih \xc4\x8dlanov Hokejskega hrama slavnih lige NHL Harryja Triheyja in Arthurja Farrella, je klub po\xc4\x8dasi zapadel in nikoli ve\xc4\x8d osvojil lige, v kateri je nastopal. Klub je igral v uvodni sezoni lige National Hockey Association, sezoni 1910, a je naposled propadel zaradi rasti profesionalizma v hokeju na ledu. Klub ni bil ve\xc4\x8d zmo\xc5\xbeen tekmovati z ostalimi klubi v finan\xc4\x8dnem smislu in ob spremljajo\xc4\x8dih brez\xc5\xa1tevilnih delitvah in zdru\xc5\xbeitvah, ki so privedle tudi do nastanka novih lig, propadel._NEWLINE_Tedaj sta bila z montrealsko \xc5\xa1portno zvezo Shamrock Amateur Athletic Association povezana dva uspe\xc5\xa1na kluba, hokejski in lacrosse klub. Medtem ko je lacrosse klub ve\xc4\x8dinsko predstavljal delavski razred in se v glavnem osredoto\xc4\x8dal na irske katoli\xc5\xa1ke industrijske delavce iz sose\xc5\xa1\xc4\x8dine Griffintown, pa je hokejski klub zastopal bolj bur\xc5\xbeoazno ozadje in sku\xc5\xa1al prikazati, da se sku\xc5\xa1a zveza Shamrock Amateur Athletic Association pribli\xc5\xbeati \xc5\xa1ir\xc5\xa1i skupnosti mesta Montreal, saj so se irski katoliki v poznem 19. stoletju posku\xc5\xa1ali integrirati v najvi\xc5\xa1je mestne politi\xc4\x8dne institucije. Mnogi igralci, ki so igrali za mo\xc5\xa1tvo od 1899 do 1901, so tudi nadaljevali s \xc5\xa1tudijem na Univerzi McGill in kasneje delali kot zdravniki, pravniki in poslovne\xc5\xbei._NEWLINE_Harry Trihey, kapetan zmagovalnega mo\xc5\xa1tva, je postal v Montrealu priznan pravnik in kanadska vlada mu je nalo\xc5\xbeila odgovornost postavitve voja\xc5\xa1ke enote Irish Canadian Rangers. Trihey je naposled od odgovornosti odstopil in se leta 1916 vrnil v Montreal, potem ko je voja\xc5\xa1ki vrh umaknil svojo obljubo Triheyju in namesto kot samostojno bojno enoto Rangerse v boj poslal kot okrepitve. Trihey je imel tudi te\xc5\xbeave pri nova\xc4\x8denju za voja\xc5\xa1ko slu\xc5\xbebo v Quebecu in na Irskem po velikono\xc4\x8dni vstaji v Dublinu med veliko no\xc4\x8djo leta 1916.'